PATVIRTINTA

UAB „Investicijų ir verslo garantijos“

generalinio direktoriaus

2020 m. .............d. įsakymu Nr.

**SKATINAMOSIOS FINANSINĖS PRIEMONĖS „PREKINIO KREDITO DRAUDIMO PORTFELIO GARANTIJA“ ĮGYVENDINIMO SĄLYGŲ APRAŠAS**

1. **BENDROSIOS NUOSTATOS**
	1. Skatinamosios finansinės priemonės „Prekinio kredito draudimo portfelio garantija“ įgyvendinimo sąlygų aprašas (toliau – Aprašas) nustato skatinamosios finansinės priemonės „Prekinio kredito draudimo portfelio garantija“ (toliau – PKDPG priemonė) įgyvendinimo sąlygas, reikalavimus PKDPG priemonės prekinio kredito draudimo įmonėms (toliau – Draudikas) ir PKDPG priemonės lėšomis garantuotų prekinio kredito draudimo portfelių (toliau – Draudimo portfelis) formavimui skirtų lėšų paskirstymo tvarką.
	2. Lietuvos Respublikos Vyriausybė 2018 m. spalio 17 d. UAB „Investicijų ir verslo garantijos“ (toliau – „Invega“) suteikė nacionalinės plėtros įstaigos statusą, o nuo 2018 m. gruodžio 3 d. Lietuvos banko priežiūros tarnybos sprendimu „Invega“ yra įtraukta į Nacionalinės plėtros įstaigų (toliau – NPĮ) sąrašą. „Invega“ įgyvendina skatinamąsias finansines priemones, finansuojamas Lietuvos Respublikos valstybės biudžeto lėšomis.
	3. PKDPG priemonė įgyvendinama pagal Ekonomikos skatinimo ir koronaviruso COVID-19 plitimo sukeltų pasekmių mažinimo priemonių planą, kuriam pritarta Lietuvos Respublikos Vyriausybės 2020 m. kovo 16 d. pasitarimo protokolu Nr. 14, 3 tikslas „Padėti verslui išsaugoti likvidumą“ ir 4 tikslas „Skatinti ekonomiką“.
	4. PKDPG priemonė įgyvendinama kontroliuojančiame fonde „INVEGOS fondas“ (toliau – INVEGOS fondas), įsteigto pagal 2009 m. balandžio 7 d. sutartį, sudarytą tarp Lietuvos Respublikos finansų ministerijos,Lietuvos Respublikos ūkio ministerijos ir „Invega“. Pagal šią sutartį INVEGOS fondo valdytoja paskirta „Invega“.
	5. PKDPG priemonė finansuojama Lietuvos Respublikos valstybės biudžeto lėšomis.
	6. Aprašas suderintas INVEGOS fondo sutartyje numatyta tvarka.
	7. Aprašas, kvietimas teikti prašymus ir PKDPG priemonės įgyvendinimo sutarties šablonas (toliau – Sutartis) viešai skelbiamas „Invegos“ interneto svetainėje [www.invega.lt](http://www.invega.lt). Kvietimas teikti prašymus vykdomas pagal tvarką, nurodytą Aprašo 3 dalyje.
	8. Aprašas ir Sutartis gali būti paaiškinami „Invegos“ iniciatyva. Aprašo nuostatų paaiškinimai skelbiami viešai interneto puslapyje [www.invega.lt](http://www.invega.lt).
	9. Siekiant įvertinti visų suinteresuotų šalių pastabas ir užtikrinti, kad PKDPG priemonės sąlygos atitiktų rinkos poreikius, iki Aprašo suderinimo vykdytas viešas PKDPG priemonės įgyvendinimo sąlygų aptarimas.
2. **PKDPG PRIEMONĖS ĮGYVENDINIMO SUTARTIES OBJEKTAS**
	1. Sudaromos sutarties su kiekvienu Draudiku objektas – PKDPG priemonės įgyvendinimas pagal šiame Apraše nustatytas sąlygas.
	2. Už PKDPG priemonės įgyvendinimą Draudikui kompensuojami administravimo kaštai.
	3. PKDPG priemonės veikimo aprašymas[[1]](#footnote-2):
		1. Kiekvieno Draudiko, su kuriuo pasirašyta Sutartis, suformuotam Draudimo portfeliui suteikiama draudimo portfelio garantija (toliau – Garantija), kuri mažina Draudimo portfelio nuostolio riziką.
		2. Garantija veikia 2 etapais:

- kiekvienam PKDPG priemonėje dalyvaujančiam Draudikui paskiriama dalis PKDPG priemonei skirtos lėšų sumos kaip numatyta Aprašo 6 dalyje,

- 1 etape Draudikai prisiima 10 proc. suformuoto Draudimo portfelio nuostolio, neviršydami 10 mln. EUR bendros nuostolių padengimo sumos, o Invega prisiima 90 proc. Draudikų suformuoto Draudimo portfelio nuostolio, neviršydama 90 mln. EUR bendros nuostolių padengimo sumos,

- kai bendras Draudikų Draudimo portfelių nuostolis peržengia 1 etape numatytą bendrą nuostolių padengimo sumą, Invega 2 etape prisiims 100 proc. suformuotų Draudimo portfelių nuostolių, neviršydama 500 mln. EUR\* bendros nuostolių padengimo sumos.

* + 1. Garantija įsigalioja automatiškai Draudimo portfeliui, į kurį yra įtrauktos Draudikų su juridiniais asmenimis pasirašytos prekinio kredito draudimo sutartys (toliau - Draudimo sutartys), atitinkančios Draudimo sutarčių, įtraukiamų į Draudimo portfelius, tinkamumo sąlygas.
		2. Detali Draudimo portfelio ataskaita rengiama kartą per ketvirtį ir pateikiama „Invegai“ ne vėliau kaip per 30 kalendorinių dienų nuo ataskaitinio ketvirčio pabaigos.
	1. Draudikas perleidžia INVEGOS fondui visas Draudimo portfelio surinktas draudimo įmokas už visus 2020 metus.
	2. Už PKDPG priemonės įgyvendinimą PKDPG priemonės valdytojui „Invega“ kompensuoja administravimo išlaidas, kurios sudarys 35 proc. nuo visų į Draudimo portfelį 2020 metais įtrauktų Draudimo sutarčių draudimo įmokų.
	3. Detalus PKDPG priemonės sąlygų aprašymas pateikiamas Aprašo 1 priede (Pagrindinės sąlygos).
1. **PRAŠYMO PATEIKIMAS**
	1. Kvietimą teikti prašymus numatoma paskelbti 2020 m. rugpjūčio mėnesį. Kvietimo pradžia skelbiama „Invegos“ sprendimu po PKDPG pagalbos schemos notifikavimo pagal Europos Komisijos komunikatą dėl Laikinosios valstybės pagalbos priemonių, skirtų ekonomikai remti reaguojant į dabartinį COVID-19 protrūkį (toliau – Komunikatas).
	2. Nustatytos formos prašymą (Aprašo 2 priedas) ir kitus dokumentus, siekiant įvertinti Draudiko atitikimą Apraše nustatytiems reikalavimams, Draudikas „Invegai“ teikia elektroniniu paštu tci@invega.lt.
	3. Prašymas privalo būti pasirašytas saugiu kvalifikuotu elektroniniu parašu, atitinkančiu 2014 m. liepos 23 d. Europos Parlamento ir Tarybos reglamento (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje nustatytus reikalavimus. Prašymas, priedai ir kartu su jais pateikiama informacija (įskaitant bet kokius kitus dokumentus, kuriuos Draudikas mano esant reikalingus arba aktualius pateikti) privalo būti tiksli ir aiški, kad „Invega“ galėtų atlikti išsamų, informacija pagrįstą Draudiko atitikimo nustatytiems tinkamumo reikalavimams vertinimą. „Invega“ gali paprašyti pateikti papildomą informaciją ir dokumentus, kai Draudiko pateiktų duomenų nepakanka pagrįsti Draudiko atitikimą Apraše nustatytiems tinkamumo reikalavimams.
	4. Popierinėje formoje arba ne „Invegos“ nurodytomis elektroninėmis priemonėmis pateikti prašymai nėra vertinami.

\* Indikatyvi suma

* 1. Draudiko prašymas ir kita korespondencija pateikiama lietuvių arba anglų kalbomis. Jei atitinkami dokumentai yra išduoti kita kalba, turi būti pateiktas Draudiko ar jo įgalioto asmens parašu patvirtintas vertimas į lietuvių kalbą. Vertimas, patvirtintas Draudiko ar jo įgalioto asmens parašu, bus laikomas tinkamu.
	2. Atitikimui Apraše nurodytiems reikalavimams pagrįsti būtina pateikti pagrindžiančius dokumentus ar informaciją, jei atitinkamą pagrindžianti informacija nėra viešai skelbiama ar prieinama (pvz. Draudiko ar Lietuvos banko internetinėje svetainėje).
	3. Vienas Draudikas gali pateikti tik vieną prašymą dėl Sutarties sudarymo.
	4. Draudikas prašyme turi nurodyti, kokia prašyme pateikta informacija yra konfidenciali. „Invega“, „Invegos“ vertinimo komisija (toliau – vadinama Komisija), jos nariai ar ekspertai ir kiti asmenys negali atskleisti Draudiko pateiktos informacijos, kurią Draudikas nurodė kaip konfidencialią, išskyrus kai tokia informacija laikoma nekonfidencialia pagal Lietuvos Respublikos teisės aktus.
	5. Prašymą gali teikti Lietuvos Respublikos draudimo įstatymo (toliau – Įstatymas) 3 straipsnio 1 dalyje nustatyti draudimo veiklą Lietuvos Respublikoje vykdantys subjektai.
	6. Visus dokumentus, kurių turėjimą ir atitikimą teisės aktų reikalavimams prašoma patvirtinti teikiant prašymą, Draudikas įsipareigoja pateikti „Invegai“ ar kitoms audito institucijoms Sutartyje numatyta tvarka bet kuriuo metu.
1. **PRAŠYMŲ VERTINIMAS**
	1. Draudikų prašymai vertinami vadovaujantis lygiateisiškumo, nediskriminavimo, skaidrumo, abipusio pripažinimo ir proporcingumo principais bei laikantis konfidencialumo ir nešališkumo reikalavimų.
	2. Prašymas turi būti įvertintas per 10 darbo dienų nuo prašymo ir visų vertinimui reikalingų tinkamai užpildytų dokumentų gavimo „Invegoje“ dienos.
	3. Tinkamumo reikalavimus atitinkantis Draudikas yra raštu prašyme nurodytu elektroninio pašto adresu informuojamas apie sprendimą sudaryti Sutartį ir jam skirtą PKDPG priemonės lėšų sumą.
	4. Tinkamumo reikalavimų neatitinkantis Draudikas, per 10 darbo dienų po „Invegos“ prašymo pateikti papildomus dokumentus dėl atitikimo nustatytiems tinkamumo reikalavimams nepateikęs „Invegai“ prašomų papildomų dokumentų atitikimą tinkamumo reikalavimams pagrįsti yra raštu, prašyme nurodytu elektroninio pašto adresu, informuojamas apie prašymo atmetimą.
	5. Pateikus melagingą informaciją, kurią „Invega“ gali įrodyti bet kokiomis teisėtomis priemonėmis, Draudiko prašymas yra atmetamas, nurodant atmetimo priežastis.
	6. Įvertinus visus gautus Prašymus, reikalavimus atitinkantiems Draudikams paskirstomos PKDPG priemonei skirtos lėšos kaip numatyta Aprašo 6 dalyje.
	7. Pretenzijos dėl priimtų sprendimų teikiamos „Invegai“, kuri pretenziją išnagrinėja ne vėliau kaip per 20 darbo dienų. „Invegos“ veiksmai ar sprendimai gali būti skundžiami Lietuvos Respublikos įstatymų nustatyta tvarka.
2. **TINKAMUMO REIKALAVIMAI**

5.1. Prašymus dėl Sutarties sudarymo teikiantys Draudikai turi atitikti tinkamumo reikalavimus, nurodytus 1 lentelėje.

1 lentelė

|  |  |  |  |
| --- | --- | --- | --- |
| **Kriterijus** | **Lietuvos banko prižiūrimas Draudikas\*** | **Lietuvos banko neprižiūrimas Draudikas** | **Paaiškinimai dėl teikiamų dokumentų ir informacijos** |
| **Draudikas yra draudimo įmonė, turinti teisę vykdyti draudimo veiklą**  | Draudikas yra Lietuvos banko prižiūrimų finansų rinkų dalyvių sąraše | Draudikas turi teisę vykdyti draudimo veiklą Lietuvoje | Lietuvos banko prižiūrimas Draudikas turi pateikti Lietuvos banko (iki 2011 m. gruodžio 31 d. – Draudimo priežiūros komisijos) išduotą veiklos licenciją. Lietuvos banko neprižiūrimas Draudikas turi pateikti Europos Sąjungos valstybės narės kompetentingos institucijos išduotą draudimo veiklos licenciją ir būti prižiūrimas šios institucijos. Europos Sąjungos draudimo įmonės turi teisę vykdyti draudimo veiklą tiek įsteigusios filialą, tiek jo neįsteigusios.  |
| **Draudikas turi pagrįsti, kad Lietuvoje apdraustų verslo subjektų sandorių skaičius (pasirašytų ir galiojančių draudimo sutarčių) 2019 m. gruodžio mėn. 31 d. buvo ne mažesnis kaip 10 vnt.** |  |  | Informacija pateikiama sąrašo forma. |

PAAIŠKINIMAI:

\* Tais atvejais, kai Draudiko veiklos priežiūrą vykdo Lietuvos bankas, daroma prielaida, kad ši institucija yra patikrinusi Draudiko atitikimą šiems tinkamumo reikalavimams, todėl lentelėje nurodytų tinkamumo reikalavimų vertinimai nėra atliekami, tačiau vadovaujantis Lietuvos banko internetinėje svetainėje skelbiama informacija yra patikrinama, ar Draudikui nėra taikomos poveikio priemonės ar veiklos apribojimai. Jeigu Draudikui taikomos poveikio priemonės ar veiklos apribojimai, „Invega“ gali paprašyti papildomos informacijos, siekdama įvertinti nustatytų pažeidimų mastą, jų ištaisymo terminus ir įtaką taikomiems tinkamumo reikalavimams. Draudikas turi pateikti paaiškinimus kokių veiksmų buvo imtasi, kad pažeidimai, dėl kurių taikytos Lietuvos banko poveikio priemonės ar veiklos ribojimai būtų ištaisyti ar panaikinti ir neturės įtakos tinkamam PKDPG priemonės įgyvendinimui. Papildomų paaiškinimų iš Draudiko neprašoma, kai Lietuvos banko taikyta poveikio priemonė – įspėjimas.

1. **PKDPG PRIEMONĖS LĖŠŲ PASKIRSTYMAS**

# Skirstant PKDPG priemonės lėšas Draudikams, laikomasi nuostatos, kad prašymus (ir kartu su prašymu privalomus pateikti dokumentus) pateikę ir tinkamumo reikalavimus atitinkantys Draudikai, įgyja teisę gauti dalį PKDPG priemonės lėšų, kuri paskirstoma proporcingai pagal Draudikų Lietuvos draudėjams suteiktų prekinio kredito limitų apimtį 2019 m. gruodžio 31 d.

1. **SUDAROMOS SUTARTIES NUOSTATOS**

# Sudaroma Sutartis galioja iki šalių įsipareigojimų pagal Sutartį įvykdymo pabaigos, tačiau ne ilgiau kaip iki 2024 m. gruodžio 31 d. Sutartis gali būti pratęsta jei bus pratęstas Komunikato galiojimas.

* 1. Sudaromoje Sutartyje *inter alia* bus įtrauktos šios nuostatos (sąvokos suprantamos taip, kaip apibrėžta Aprašo 1 priede (Pagrindinės sąlygos):
		1. PKDPG priemonės valdytojo įsipareigojimai:
		2. nedelsiant informuoti „Invegą“ apie bet kurį įvykį, kuris jo nuomone yra esminis (įskaitant, bet neapsiribojant Draudimo sutarčių, įtraukiamų į Draudimo portfelius, tinkamumo sąlygų pažeidimu), dėl kurio, „Invegai“ gali tekti imtis veiksmų ir (arba) kuris gali turėti įtakos Draudiko gebėjimui vykdyti įsipareigojimus, prisiimtus pagal Sutartį;
		3. neperleisti savo teisių ir prievolių pagal Sutartį negavęs išankstinio rašytinio „Invegos“ sutikimo;
		4. teikti papildomą informaciją, pagal atskirą „Invegos“ paklausimą. „Invega“ neprivalo nuolat stebėti ir tikrinti, ar Draudimo sutartis, įtraukta į Draudimo portfelį, atitinka Tinkamumo sąlygas, tačiau „Invega“ gali bet kuriuo metu pareikalauti, kad Draudikas neatlygintinai pateiktų informaciją, kuri leistų „Invegai“ patikrinti, ar Draudimo sutartis atitinka Tinkamumo sąlygas ir jos įtraukimas į Draudimo portfelį neprieštarauja sutarties sąlygoms. Draudikas privalo pateikti „Invegai“ informaciją, kurios pagrįstai pareikalauja „Invega“;
		5. Draudiko įsipareigojimas užtikrinti, kad, vykdant Sutartį, bus įgyvendintos tinkamos techninės ir organizacinės asmens duomenų tvarkymo priemonės, asmens duomenų tvarkymas atitiks 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatyme įtvirtintus reikalavimus.
		6. Draudiko įsipareigojimas informuoti duomenų subjektus apie asmens duomenų tvarkymo dalyką, trukmę, duomenų tvarkymo pobūdį ir tikslus, duomenų rūšis ir duomenų subjektų kategorijas, duomenų perdavimo ,,Invegai“ tikslus ir pagrindus; Draudiko įsipareigojimas užtikrinti, kad jo darbuotojai, tvarkantys asmens duomenis, laikysis konfidencialumo įsipareigojimo;
	2. Su Draudėjais sudaromose sutartyse Draudikas turi *inter alia* numatyti, kad:
		1. Draudėjas yra informuojamas apie suteikiamą pagalbą pagal Komunikatą;
		2. kiti įsipareigojimai, kylantys iš PKDPG priemonės įgyvendinimo sąlygų, nustatytų Aprašo 1 priede (Pagrindinės sąlygos).
	3. Tarp Sutarties šalių kylantys ginčai sprendžiami Lietuvos Respublikos įstatymuose nustatyta tvarka.
	4. Jeigu viena iš Sutarties šalių nevykdo sutartinių įsipareigojimų ir tai yra esminis Sutarties pažeidimas, kita šalis gali vienašališkai nutraukti Sutartį, įspėjusi kitą Sutarties šalį raštu ne vėliau kaip prieš 60 (šešiasdešimt) kalendorinių dienų pateikdama pagrįstus motyvus. Sutarties nutraukimo atvejai ir sąlygos bus nustatytos Sutartyje.
	5. Sutarties galiojimo metu gali būti atliekami šie pakeitimai:
		1. susiję su PKDPG priemonės sąlygų, nurodytų Aprašo 1 priede, pakeitimu;
		2. susiję su konkrečių nacionalinių ar ES teisės aktų pakeitimais ir jų išaiškinimų, reglamentuojančių PKDPG priemonės įgyvendinimą, pakeitimais, Audito institucijų rekomendacijomis;
		3. Draudimo įmokų ar išieškotų ir sugrąžintų skolų INVEGOS fondui mokėjimo terminų, Tinkamumo laikotarpio keitimai;
		4. Sutarties termino pratęsimas, tuo atveju, jeigu yra pratęsiamas PKDPG priemonės Tinkamumo laikotarpis, Komunikato galiojimas;
		5. Draudiko teikiamų ataskaitų formų ir jų pateikimo tvarkos keitimai.
	6. Kiti Sutarties keitimai atliekami laikantis Lietuvos Respublikos civilinio kodekso nuostatų ir, tik jei neprieštarauja PKDPG priemonės įgyvendinimo sąlygoms.

Aprašo 1 priedas

Pagrindinės sąlygos

**PAGRINDINĖS SKATINAMOSIOS FINANSINĖSPRIEMONĖS**

**„PREKINIO KREDITO DRAUDIMO PORTFELIO GARANTIJA“ SĄLYGOS**

1. **BENDROJI INFORMACIJA**
	1. **Kvietimo tikslas**

Organizuojamu kvietimu siekiama sudaryti sutartis Draudikais (toliau – PKDPG priemonės valdytojai) dėl skatinamosios finansinės priemonės „Prekinio kredito draudimo portfelio garantija“ (toliau – PKDPG priemonė) kurie, atlikdami šiose sąlygose nustatytas veiklas, įgyvendins PKDPG priemonę.

* 1. **PKDPG priemonės aplinka ir tikslai**

2009 m. balandžio 7 d. tarp Lietuvos Respublikos finansų ministerijos (toliau – FM), Lietuvos Respublikos ūkio ministerijos ir UAB „INVESTICIJŲ IR VERSLO GARANTIJOS“ (toliau – „Invega“ buvo pasirašyta finansavimo sutartis, kuria buvo įsteigtas kontroliuojantysis fondas „INVEGOS fondas“ (toliau – INVEGOS fondas). Pagal šią sutartį INVEGOS fondo valdytoja paskirta „Invega“.

Lietuvos Respublikos Vyriausybė 2018 m. spalio 17 d. Invegai suteikė nacionalinės plėtros įstaigos statusą, o nuo 2018 m. gruodžio 3 d. Lietuvos banko priežiūros tarnybos sprendimu „Invega“ yra įtraukta į Nacionalinės plėtros įstaigų (toliau – NPĮ) sąrašą. „Invega“ įgyvendina skatinamąsias finansines priemones, finansuojamas Lietuvos Respublikos valstybės biudžeto lėšomis.

PKDPG priemonė įgyvendinama pagal Ekonomikos skatinimo ir koronaviruso COVID-19 plitimo sukeltų pasekmių mažinimo priemonių planą, kuriam pritarta Lietuvos Respublikos Vyriausybės 2020 m. kovo 16 d. pasitarimo protokolu Nr. 14, 3 tikslas „Padėti verslui išsaugoti likvidumą“ ir 4 tikslas „Skatinti ekonomiką“.

Pagrindinis PKDPG priemonės tikslas: dėl COVID-19 protrūkio palengvinti prekinio kredito draudimo sandorių prieinamumą įmonių likvidumui išlaikyti ir gerinti.

PKDPG priemonės valdytojams PKDPG priemonės Draudimo portfeliui garantuoti numatyta skirti iki 600 mln. Eur Lietuvos Respublikos valstybės biudžeto lėšų.

* 1. **Reglamentuojantys teisės aktai ir dokumentai:**

**Europos Sąjungos (toliau – ES) teisės aktai ir gairės:**

- 2020 m. kovo 19 d. Europos Komisijos komunikatas dėl Laikinosios valstybės pagalbos priemonių, skirtų ekonomikai remti reaguojant į dabartinį COVID-19 protrūkį, sistemos (toliau – Komunikatas);

**Nacionaliniai teisės aktai ir dokumentai:**

- Lietuvos Respublikos valstybės skolos įstatymas;

- Lietuvos Respublikos nacionalinių plėtros įstaigų įstatymas;

- Lietuvos Respublikos civilinis kodeksas;

- Lietuvos Respublikos Vyriausybės 2018 m. rugsėjo 12 d. nutarimas Nr. 910 „Dėl skatinamųjų finansinių priemonių, finansuojamų iš Lietuvos Respublikos valstybės biudžeto lėšomis, įgyvendinimo taisyklių patvirtinimo“;

- Lietuvos Respublikos Vyriausybės 2001 m. liepos 11 d. nutarimas Nr. 887 „Dėl uždarosios akcinės bendrovės „Investicijų ir verslo garantijos“ veiklos;

 - Lietuvos Respublikos ekonomikos ir inovacijų ministro ......... įsakymu Nr...... „Dėl skatinamosios finansinės priemonės „Prekinio kredito draudimo portfelio garantija“ schemos patvirtinimo“ patvirtinta PKDPG priemonės schema (toliau – PKDPG priemonės schema);

- kiti PKDPG priemonės įgyvendinimui taikytini teisės aktai, taisyklės, rekomendacijos, gairės ir jų pakeitimai.

**2.** **SUTARTIES DĖL PKDPG PRIEMONĖS ĮGYVENDINIMO OBJEKTAS**

**2.1. Detalus sudaromos PKDPG priemonės įgyvendinimo sutarties objekto aprašymas[[2]](#footnote-3):**

Kiekvieno atrinkto PKDPG priemonės valdytojo suformuotam Draudimo sutarčių, atitinkančių priemonės Tinkamumo sąlygas, portfeliui (toliau – Draudimo portfelis) suteikiama prekinio kredito draudimo portfelio garantija (toliau – Garantija), kuri mažina Draudiko Draudimo portfelio nuostolio riziką.

 PKDPG priemonės Tinkamumo sąlygas atitinkančių PKDPG priemonės valdytojų Draudimo portfeliai yra garantuojami 90 proc. iki 1 nuostolio ribos ir bendra nuostolių padengimo suma bus ne didesnė nei kaip tai aprašyta Aprašo 1 priedo dalyje „Didžiausia nuostolių padengimo suma iki 1 nuostolio ribos“. PKDPG priemonės valdytojai prisiima ne mažesnį nei 10 proc. suformuoto Draudimo portfelio nuostolingumą.

 Viršijus 1 nuostolio ribą yra garantuojama 100 proc. Draudimo portfelio ir bendra nuostolių padengimo suma bus ne didesnė nei kaip tai aprašyta Aprašo 1 priedo dalyje „Didžiausia nuostolių padengimo suma iki 2 nuostolio ribos“.

Draudikas padengia nuostolius Draudėjui ir kreipiasi į „Invegą“ dėl dalies nuostolių kompensavimo ne dažniau kaip 1 kartą per mėnesį. „Invega“ per 30 kalendorinių dienų priima sprendimą kompensuoti Draudikui nuostolius.

Detali Draudimo portfelio ataskaita rengiama kartą per ketvirtį ir pateikiama ne vėliau per 30 kalendorinių dienų pasibaigus ataskaitiniam ketvirčiui.

* 1. PKDPG priemonės valdytojas INVEGOS fondui perleidžia draudimo įmokas už visas 2020 metais į Draudimo portfelį įtraukiamas Draudimo sutartis.
	2. Už PKDPG priemonės įgyvendinimą PKDPG priemonės valdytojui „Invega“ kompensuoja administravimo išlaidas, kurios sudarys 35 proc. nuo visų į Draudimo portfelį 2020 metais įtrauktų Draudimo sutarčių draudimo įmokų.

**3.** **PKDPG** **PRIEMONĖS SCHEMA**

**Pavyzdys**

PKDPG priemonės lėšos (600 mln. Eur)

**Didžiausia bendra nuostolių padengimo suma – 90 mln. Eur**

**Didžiausia bendra nuostolių padengimo suma** – **500 mln. Eur**

|  |
| --- |
|  **Draudimo portfelio nuostolių dalis**  |
| **2 nuostolio riba** | **„Invega“ – 100%** |
| **1 nuostolio riba** | **Draudikas – 10 %** |  **„Invega“ – 90%** |

**4. Pagrindinės sąvokos ir sąlygos**

|  |  |
| --- | --- |
| **PKDPG priemonė** | Skatinamoji finansinė priemonė „Prekinio kredito draudimo portfelio garantija“  |
| **PKDPG priemonės lėšos** | PKDPG priemonei įgyvendinti numatyta skirti 600 mln. Eur Lietuvos Respublikos valstybės biudžeto lėšų, kurios skirtos Draudikų Draudimo portfelių nuotolių dengimui |
| **PKDPG priemonės struktūra** | PKDPG priemonė pagrįsta nuostolio pasidalijimo principu 2 etapais: - 1 etape Draudikai prisiima 10 proc. suformuoto Draudimo portfelio nuostolio, neviršydami 10 mln. EUR bendros nuostolių padengimo sumos, o „Invega“ prisiima 90 proc. Draudikų suformuoto Draudimo portfelio nuostolio, neviršydama 90 mln. EUR bendros nuostolių padengimo sumos,- kai bendras Draudikų Draudimo portfelių nuostolis peržengia 1 etape numatytą bendrą nuostolių padengimo sumą, „Invega“ 2 etape prisiims 100 proc. suformuotų Draudimo portfelių nuostolių, neviršydama 500 mln. EUR bendros nuostolių padengimo sumos.Draudėjo pirkėjui nevykdant įsipareigojimų arba iškėlus pirkėjui bankroto bylą, Draudikas, vadovaudamasis savo vidinėmis tvarkomis, padengia nuostolius Draudėjui ir kreipiasi į „Invegą“ dėl dalies nuostolių kompensavimo. „Invegai“ išmokėjus išmoką, Draudikas vykdys skolos išieškojimą ir (ar) susigrąžinimą iš Draudėjo pirkėjo ir išieškotas ir (ar) susigrąžintas sumas perves INVEGOS fondui. Šia sugrąžinta į INVEGOS fondą suma yra mažinama Draudikui faktiškai padengta nuostolių suma ir perskaičiuojama Didžiausia nuotolių padengimo suma |
| **Draudikas**  | Draudimo įmonė, teisės aktų nustatyta tvarka turinti teisę vykdyti draudimo veiklą ir teikianti prekinio kredito draudimą |
| **Draudimo sutarčių portfelis** | Draudiko suformuotas portfelis, į kurį įtraukiamos su Draudėjais pasirašytos Draudimo sutartys.Į Draudimo sutarčių portfelį yra traukiamos visos Draudimo sutartys, kurios atitinka įtraukiamų į Draudimo portfelius tinkamumo sąlygas  |
| **Draudimo sutartis** | Su Draudėju pasirašyta prekinio kredito draudimo sutartis dėl dalies atidėto mokėjimo pagal sudarytas prekių pirkimo–pardavimo sutartis ar sudarytas paslaugų teikimo sutartis su pirkėjais |
| **Draudimo įmoka** | Draudikui Draudėjo mokama įmoka pagal Draudimo sutartį |
| **Draudėjas**  | Juridinis asmuo, kuris arba kreipėsi į draudiką dėl Draudimo sutarties sudarymo, arba kuriai Draudikas pasiūlė sudaryti Draudimo sutartį, arba kuri sudarė Draudimo sutartį su Draudiku, t. y. Draudiko klientas |
| **PKDPG priemonės valdytojas** | Draudikas, su kuriuo pasirašyta Sutartis. PKDPG priemonės valdytojas gali PKDPG priemonę įgyvendinti pasitelkdamas draudimo brokerius, tačiau bet kokiu atveju PKDPG priemonės valdytojas yra atsakingas už tinkamą Priemonės įgyvendinimą pagal Sutartį |
| **Draudėjo pirkėjo vertinimas** | Pirkėjo vertinimas, kurį turi atlikti Draudikas pagal savo vidines procedūras ir tvarkas |
| **Garantijos įsigaliojimas** | Garantija įsigalioja Draudiko suformuotam Draudimo portfeliui, į kurį įtraukiamos Draudimo sutartys, jei įvykdytos šios sąlygos:* prekės pagal suteiktus prekinio kredito limitus Lietuvos pirkėjams pristatytos ne ankstesne kaip 2020 m. sausio 1 d. ir ne vėlesne kaip 2020 m. gruodžio 31 d. data,
* prekės pagal suteiktus prekinio kredito limitus išsiųstos užsienio pirkėjams ne ankstesne kaip 2020 m. sausio 1 d. ir ne vėlesne kaip 2020 m. gruodžio 31 d. data,
* paslaugos pagal suteiktus prekinio kredito limitus pradėtos teikti ne ankstesne kaip 2020 m. sausio 1 d. ir ne vėlesne kaip 2020 m. gruodžio 31 d. data,
* Draudimo sutartis yra įtraukta į ataskaitinio laikotarpio Draudimo portfelio ataskaitą,
* Draudėjo sumokėta draudimo įmoka Draudikui Draudimo sutartyje nustatyta tvarka ir terminais
 |
| **Garantuotas Draudimo portfelis**  | PKDPG priemonės valdytojo formuojamas Draudimo portfelis, kuriam suteikiama Draudimo portfelio garantija  |
| **Draudimo portfelio garantija** | Įsipareigojimas padengti Draudikui Draudimo sutarties, įtrauktos į Draudimo portfelį, nuostolį.Kiekviena į Draudimo portfelį įtraukiama Draudimo sutartis garantuojama 90 proc. nuostolio 1 etape, tačiau bendra Nuostolių padengimo suma negali viršyti Didžiausios nuostolių padengimo sumos iki 1 nuostolio ribos. Viršijus Didžiausią nuostolių padengimo sumą iki 1 nuostolio ribos, kiekviena į Draudimo portfelį įtraukiama Draudimo sutartis garantuojama 100 proc. nuostolio 2 etape, tačiau bendra Nuostolių padengimo suma negali viršyti Didžiausios nuostolių padengimo sumos iki 2 nuostolio ribos. PKDPG priemonės valdytojui Draudėjo nesumokėti mokesčiai bei kitos sąnaudos nėra kompensuojamos.PKDPG priemonės valdytojas privalo vykdyti skolos pagal Draudimo sutartį, už kurią išmokėta išmoka, išsiieškojimo veiksmus iš skolininko (žr. „Draudimo portfelio priežiūra ir skolų išieškojimas“) |
| **Didžiausia nuostolių padengimo suma iki 1 nuostolio ribos** | Didžiausias nuostolių padengimo, kuriuos „Invega“, kaip INVEGOS fondo valdytoja, gali išmokėti PKDPG priemonės valdytojui, dydis, t. y. 90 (devyniasdešimt) proc. nuo garantuotos Draudimo portfelio sumos. Bendra didžiausia „Invega“ nuostolių padengimo suma iki 1 nuostolio ribos yra 90 mln. Eur |
| **Didžiausia nuostolių padengimo suma iki 2 nuostolio ribos** | Didžiausias nuostolių padengimo, kuriuos „Invega“, kaip INVEGOS fondo valdytoja, gali išmokėti PKDPG priemonės valdytojui, dydis, t. y. 100 (šimtas) proc. nuo garantuotos Draudimo portfelio sumos. Bendra didžiausia „Invega“ nuostolių padengimo suma iki 2 nuostolio ribos yra 500 mln. Eur |
| **Garantijos valiuta** | Visos sumos išreikštos eurais. Visi mokėjimai pagal Sutartį atliekami eurais |
| **Perleidžiama Draudimo įmoka** | Už kiekvieną į Draudimo portfelį įtrauktą Draudimo sutartį Draudėjas moka Draudikui nustatytą Draudimo įmoką, kurią Draudikas perleidžia INVEGOS fondui. Draudiko gautos draudimo įmokos už visas 2020 metais Draudimo sutartis, įtrauktas į Draudimo portfelį, pervedamos į INVEGOS fondą |
| **Administravimo išlaidų mokestis** | Draudiko patirtos Draudimo sutarčių administravimo išlaidos, kurias „Invega“ kompensuos ir kurios sudarys 35 proc. nuo visų į Draudimo portfelį 2020 metais įtrauktų Draudimo sutarčių draudimo įmokų |
| **Sutartis** | Sutartis, pasirašyta „Invegos“ su atrinktu PKDPG priemonės valdytoju |
| **Skola** | Draudimo sutartimi apdrausta vienos arba kelių sąskaitų suma, kurią pirkėjas yra įsipareigojęs apmokėti pagal sudarytą prekių pirkimo–pardavimo ar paslaugų teikimo sutartį su Draudėju per nustatytą atidėto mokėjimo terminą |
| **Pradelsta skola** | Skola laikoma pradelsta tada, kai Draudėjo pirkėjas nesugeba laiku įvykdyti finansinių įsipareigojimų pagal jų tarpusavio prekių pirkimo ar paslaugų teikimo sutartį  |
| **Nuostolis** | Pirkėjo nesumokėta ir per nustatytą laikotarpį (Draudiko nustatytas terminas, per kurį Draudėjas turi pranešti apie pradelstą skolą) neįskaityta atidėtųjų mokėjimų suma (skola), kurios nepavyko išieškoti per Draudiko nustatytą terminą arba pirkėjo bankroto atveju.Į nuostolio sumą įskaičiuojamos ir patirtos trečiųjų asmenų pradelstos skolos išieškojimo išlaidos. Nuostolis gali būti kompensuojamas pagal pradelstas skolas, apie kurias pranešta ne anksčiau kaip 2020 m. kovo 1 d. Vėliausia data iki kurios galės būti kompensuojami nuostoliai yra 2024 m. gruodžio 31 d.  |
| **Išmoka** | „Invegos“ PKDPG priemonės valdytojui išmokama garantuota nuostolio dalis. PKDPG priemonės valdytojas padengęs nuostolius Draudėjams, dėl Išmokų gali kreiptis į „Invegą“ 1 kartą per mėnesį. PKDPG priemonės valdytojui pateikus prašymą dengti nuotolius, nuostolių dengimas atliekama per 30 kalendorinių dienų nuo elektroniniu paštu atsiųsto dokumento originalo gavimo dienos „Invegoje“ |
| **Draudimo portfelio priežiūra ir skolų išieškojimas** | PKDPG priemonės valdytojas vykdo Draudimo portfelio priežiūrą, stebėseną ir skolų išieškojimą ir (ar) susigrąžinimą. Skolų išieškojimą ir (ar) susigrąžinimą PKDPG priemonės valdytojas atlieka vadovaudamasis savo vidinėmis tvarkomis ir procedūromis. PKDPG priemonės valdytojas, gavęs Išmoką, turi dėti visas pastangas susigrąžinti skolą. PKDPG priemonės valdytojas vykdo išieškojimą ir (ar) susigrąžina visą pagal Draudimo sutartį atsiradusią skolą, neatsižvelgiant į gautą Išmoką. PKDPG priemonės valdytojui išieškojus ir (ar) susigrąžinus skolą, pagal kurią buvo atlikta Išmoka, iš šios sumos atėmus išieškojimo išlaidas (atimamos tik PKDPG priemonės valdytojo tretiesiems asmenims faktiškai sumokėtos išieškojimo išlaidos), likusi suma pervedama į „INVEGOS fondą“. Ši į „INVEGOS fondą“ grąžinta suma yra atimama iš Draudikui faktiškai padengtų nuostolių sumos ir perskaičiuojama didžiausią nuostolių padengimo suma |
| **Tinkamumo laikotarpis** | Draudimo sutartys, atitinkančios Draudimo sutarčių, įtraukiamų į Draudimo portfelius, tinkamumo sąlygas, gali būti įtraukiamos į Draudimo portfelį ne vėliau kaip iki 2020 m. gruodžio 31 d. (su galimybe Tinkamumo laikotarpį pratęsti, jei būtų pratęstas Komunikato taikymo terminas).Per šį laikotarpį į Draudimo portfelį gali būti traukiamos Draudimo sutartys, atitinkančios Draudimo sutarčių, įtraukiamų į Draudimo portfelius, tinkamumo sąlygas |
| **Draudėjo tinkamumo sąlygos** | 1. Draudėjas yra juridinis asmuo.

2. Draudėjas, kurio, Draudimo sutartis traukiama į Draudimo portfelį, turi veikti Lietuvos Respublikoje. Draudėjas laikomas veikiančiu Lietuvos Respublikoje tuo atveju, jei jis kuria darbo vietas Lietuvos Respublikoje ir (arba) nuo savo vykdomos veiklos moka mokesčius arba Valstybinio socialinio draudimo fondo valdybos prie Socialinės apsaugos ir darbo ministerijos įmokas į Lietuvos Respublikos biudžetą.3. Draudėjas 2019 m. gruodžio 31 d. nebuvo laikomas sunkumų patiriantis, kaip tai apibrėžta 2014 m. birželio 17 d. Komisijos reglamente (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius (toliau – Reglamentas Nr. 651/2014).4. Tuo atveju, kai ta pačia Draudimo sutartimi yra draudžiamos ir su Draudėju susijusios įmonės, šioms įmonėms turi būti taikomos tokios pačios Draudėjo tinkamumo sąlygos kaip ir Draudėjui |
| **Draudimo sutarčių, įtraukiamų į Draudimo portfelius, tinkamumo sąlygos**  | Į Draudimo portfelį gali būti įtraukiamos Draudimo sutartys:* pagal kurias, prekės Lietuvos pirkėjams pristatytos ne ankstesne kaip 2020 m. sausio 1 d. ir ne vėlesne kaip 2020 m. gruodžio 31 d. data,
* pagal kurias prekės išsiųstos užsienio pirkėjams ne ankstesne kaip 2020 m. sausio 1 d. ir ne vėlesne kaip 2020 m. gruodžio 31 d. data,
* pagal kurias, paslaugos pradėtos teikti ne ankstesne kaip 2020 m. sausio 1 d. ir ne vėlesne kaip 2020 m. gruodžio 31 d. data,
* kurių maksimalus atidėto mokėjimo terminas yra 24 mėnesiai ir kurių galiojimas ne ilgesnis kaip iki 2022 m. gruodžio 31 d.
* kuriomis yra apdrausti vidaus ir užsienio pirkėjai,
* sudarytos pagal Draudiko vidines procedūras ir draudimo taisykles,
* už kurias Draudėjas sumokėjo draudimo įmokas Draudikui Draudimo sutartyje nustatyta tvarka ir terminais

Į Draudimo portfelį traukiamoms Draudimo sutartims turi būti taikomi tokie patys PKDPG priemonės valdytojo administravimo ir kiti mokesčiai, kurie atitinka įprastą PKDPG priemonės valdytojo veiklą ir praktiką, ir buvo taikomi 2019 m. gruodžio 31 d. Pažeidus Draudimo sutarčių įtraukimo į Draudimo portfelį tinkamumo sąlygas bus atšaukiama PKDPG priemonės valdytojui nepanaudota skirta PKDPG priemonės lėšų suma |
| **Draudimo sutarčių išėmimas iš Draudimo portfelio** | Jei Draudimo sutartis klaidingai buvo įtraukta į Draudimo portfelį (Draudimo sutartis neatitiko Tinkamumo sąlygų įtraukimo į Draudimo portfelį metu), ji turi būti išimama iš Draudimo portfelio ir atitinkamai sumažinama (koreguojama) faktiškai suformuoto Draudimo portfelio suma. PKDPG priemonės valdytojas turi pranešti „Invegai“, kad Draudimo sutartis yra išimama iš Draudimo portfelio ir Draudikas atitinkamai sumažina (koreguoja) faktiškai suformuoto Draudimo portfelio sumą. Už Draudimo sutartis, išimtas iš Draudimo portfelio, PKDPG priemonės valdytojui „Invega“ grąžina Perleistas draudimo įmokas |
| **Valstybės pagalba**  | Nuostolių dengimas pagal PKDPG priemonę yra pagalba Draudėjams, kuri teikiama pagal Komunikatą |
| **Viešinimas** | PKDPG priemonės valdytojai informaciją apie PKDPG priemonės sąlygas savo iniciatyva gali skelbti savo interneto svetainėje ar taikyti kitas viešinimo priemones |
| **Audito reikalavimai** | Priemonės valdytojas įsipareigoja įsileisti „Invegos“, Europos Komisijos, Europos Audito Rūmų, FM, EIM, Lietuvos Respublikos valstybės kontrolės, Finansinių nusikaltimų tyrimo tarnybos prie Vidaus reikalų ministerijos, Lietuvos Respublikos specialiųjų tyrimų tarnybos, Konkurencijos tarybos įgaliotus atstovus, kitus ES institucijų ir ES įstaigų bei tinkamai įgaliotų nacionalinių subjektų, turinčių teisę tikrinti, kaip panaudojamos PKDPG priemonės lėšos atstovus atlikti PKDPG priemonės auditą ir (arba) patikrinimą iki Draudėjo lygmens. PKDPG priemonės valdytojo sudaromose Draudimo sutartyse ar susitarimuose prie Draudimo sutarčių turi būti nustatyta analogiška pareiga Draudėjui. PKDPG priemonės valdytojas dokumentus, reikalingus atlikti auditui ar patikroms, teikia neatlygintinai |
| **Kitos sąlygos** | Garantiją gavę Draudikai įsipareigoja atstatyti Draudėjams prekinio kredito limitus (jei jie buvo sumažinti) iki 2019 m. gruodžio mėn. 31 d. lygio, taip pat nemažinti ir (ar) nenaikinti Draudėjams galiojančių prekinių kreditų limitų pagal Draudimo sutartis, išskyrus atvejus:* kai Draudikas nustato žymiai padidėjusią pirkėjo nemokumo tikimybę,
* kai Draudikas ir Draudėjas tarpusavyje sutaria dėl limito sumažinimo,
* kai Draudėjas per pastaruosius 12 mėnesių neišnaudojo suteikto prekinio kredito limito arba panaudojo jį tik iš dalies dėl sumažėjusios apyvartos su pirkėju

Šios sąlygos taikomos tik Draudimo sutartims, pagal kurias: * prekės pagal suteiktus prekinio kredito limitus Lietuvos pirkėjams pristatytos ne ankstesne kaip 2020 m. sausio 1 d. ir ne vėlesne kaip 2020 m. gruodžio 31 d. data,
* prekės pagal suteiktus prekinio kredito limitus išsiųstos užsienio pirkėjams ne ankstesne kaip 2020 m. sausio 1 d. ir ne vėlesne kaip 2020 m. gruodžio 31 d. data,
* paslaugos pagal suteiktus prekinio kredito limitus pradėtos teikti ne ankstesne kaip 2020 m. sausio 1 d. ir ne vėlesne kaip 2020 m. gruodžio 31 d. data
 |

Aprašo 2 priedas

Herbas arba prekės ženklas

(juridinio asmens pavadinimas)

(Juridinio asmens teisinė forma, buveinė, kontaktinė informacija, registro, kuriame kaupiami ir saugomi duomenys apie tiekėją, pavadinimas, juridinio asmens kodas, pridėtinės vertės mokesčio mokėtojo kodas, jei juridinis asmuo yra pridėtinės vertės mokesčio mokėtojas)

UAB „INVESTICIJŲ IR VERSLO GARANTIJOS“

**PRAŠYMAS**

**DĖL DALYVAVIMO ĮGYVENDINANT SKATINAMĄJĄ FINANSINĘ PRIEMONĘ „PREKINIO KREDITO DRAUDIMO PORTFELIO GARANTIJA“**

\_\_\_\_\_\_\_\_\_\_\_\_\_Nr.\_\_\_\_\_\_

(Data)

(Sudarymo vieta)

|  |  |
| --- | --- |
| Juridinio asmens pavadinimas (toliau – Draudikas) |  |
| Buveinės adresas  |  |
| Už prašymą atsakingo kontaktinio asmens vardas, pavardė |  |
| Telefono numeris |  |
| El. pašto adresas |  |

Šiuo prašymu pažymime, kad sutinkame su visomis INVEGOS fondo skatinamosios finansinės priemonės „Prekinio kredito draudimo portfelio garantija“ (toliau – PKDPG) įgyvendinimo sąlygų aprašo sąlygomis,

Teikiame šį prašymą ir dokumentus, patvirtinančius gebėjimą įgyvendinti PKDPG ir atitikimą keliamiems tinkamumo reikalavimams bei patvirtiname, kad:

1) paraišką teikiantis Draudikas ir jo atstovai žino, kad PKDPG priemonė yra finansuojama iš Lietuvos Respublikos valstybės biudžeto lėšų;

2) paraišką teikiantis Draudikas ir jo atstovai patvirtina, kad teikiamo draudimo mokesčiai ir kiti mokėjimai, mokami Draudikui, dalyvaujančiam PKDPG priemonėje atitiks įprastą Draudiko veiklą ir praktiką bei, esant poreikiui ir „Invegos“ prašymui, pateiks tai patvirtinančius įrodymus;

3) Draudikui nėra iškelta nemokumo ar restruktūrizavimo byla, nėra pradėtas ikiteisminis tyrimas dėl ūkinės komercinės veiklos arba jis (jie) nėra likviduojamas (-i), nėra priimtas kreditorių susirinkimo nutarimas bankroto procedūras vykdyti ne teismo tvarka;

4) Draudikas prašymo pateikimo metu yra įvykdęs su mokesčių ir socialinio draudimo įmokų mokėjimu susijusius įsipareigojimus pagal draudimo įmonės veiklai taikomus teisės aktus;

5) Draudiko vadovas, turintis (-ys) teisę juridinio asmens vardu sudaryti sandorį, ar buhalteris (-iai), ar kitas (-i) asmuo (asmenys), turintis (-ys) teisę surašyti ir pasirašyti apskaitos dokumentus, neturi neišnykusio arba nepanaikinto teistumo arba dėl finansų įstaigos per paskutinius 5 metus nebuvo priimtas ir įsiteisėjęs apkaltinamasis teismo nuosprendis už dalyvavimą bendrininkų grupėje, organizuotoje grupėje, nusikalstamame susivienijime, jų organizavimą ar vadovavimą jiems, kyšininkavimą, prekybą poveikiu, papirkimą, piktnaudžiavimą, tarnybos pareigų neatlikimą, sukčiavimą, turto pasisavinimą, turto iššvaistymą, turtinės žalos padarymą apgaule, turto sunaikinimą ar sugadinimą, neteisėtą praturtėjimą, kontrabandą, muitinės apgaulę, neteisėtą disponavimą akcizais apmokestinamomis prekėmis, neteisėtą prekių ar produkcijos neišvežimą iš Lietuvos Respublikos, neteisėtą vertimąsi ūkine, komercine, finansine ar profesine veikla, neteisėtą juridinio asmens veiklą, svetimo prekių ar paslaugų ženklo naudojimą, apgaulingą pareiškimą apie juridinio asmens veiklą, mokesčių nesumokėjimą, kredito, paskolos ar tikslinės paramos panaudojimą ne pagal paskirtį ar nustatytą tvarką, kreditinį sukčiavimą, skolininko nesąžiningumą, nusikalstamą bankrotą, netikros elektroninės mokėjimo priemonės gaminimą, tikros elektroninės mokėjimo priemonės klastojimą ar neteisėtą disponavimą elektronine mokėjimo priemone arba jos duomenimis, neteisėtą elektroninės mokėjimo priemonės ar jos duomenų panaudojimą, neteisingų duomenų apie pajamas, pelną ar turtą pateikimą, deklaracijos, ataskaitos ar kito dokumento nepateikimą, apgaulingą ar aplaidų apskaitos tvarkymą, nusikalstamu būdu gauto turto įgijimą ar realizavimą, nusikalstamu būdu įgytų pinigų ar turto legalizavimą, netikrų pinigų ar vertybinių popierių pagaminimą, laikymą arba realizavimą, dokumento suklastojimą ar disponavimą suklastotu dokumentu, antspaudo, spaudo ar blanko suklastojimą, dalyvavimą kokioje nors kitoje neteisėtoje veikloje, kenkiančioje Lietuvos Respublikos ir (arba) Europos Sąjungos finansiniams interesams;

6) Draudikas ir jo atstovai yra informuoti ir žino, kad pateikus melagingą informaciją, kurią „Invega“ gali įrodyti bet kokiomis teisėtomis priemonėmis, šis prašymas bus atmestas.

Kartu su prašymu pateikiami šie dokumentai (pasirašydami prašymą ar kiekvieną dokumentą saugiu elektroniniu parašu patvirtiname, kad dokumentų skaitmeninės kopijos yra tikros. Tais atvejais, kai visas prašymas su pridedamais dokumentais pasirašomas kvalifikuotu elektroniniu parašu, kiekvieno dokumento atskirai pasirašyti neprivaloma):

|  |  |  |
| --- | --- | --- |
| **Eil.Nr.** | **Pateiktų dokumentų pavadinimas** | **Dokumento puslapių skaičius** |
| **1.** | Draudimo veiklos licencija |  |
| **2.** | Sąrašas, kuriame pateikiama informacija apie mažiausiai 10 Draudiko apdraustų verslo subjektų Lietuvoje (pasirašytų ir galiojančių draudimo sutarčių) 2019 m. gruodžio mėn. 31 d.  |  |
| **3.** | Deklaracija apie 2019 m. gruodžio mėn. 31 d. Lietuvos draudėjams suteiktų ir galiojusių prekinio kredito limitų sumą |  |
| **4.** | Įgaliojimas, tuo atveju jei Prašymą pasirašys Draudiko įgaliotas asmuo |  |

|  |
| --- |
|  |
|  |  |
|  |  |  |  |  |  |
| (Pareigų pavadinimas) |  | (Parašas) |  | (Vardas ir pavardė) |  |

1. Sąvokos Apraše suprantamos taip, kaip nurodyta Aprašo 1 Priede (Pagrindinės sąlygos). [↑](#footnote-ref-2)
2. Sąvokos šiame skyriuje suprantamos taip, kaip nurodyta žemiau pagrindinių sąvokų ir sąlygų lentelėje. [↑](#footnote-ref-3)